A una giovanedda

Cantu ses bella cara giovanedda
cun frischesas e grazias de vida,
mi pares una tanca fiorida
piena de cuccui e sennoredda.

Che una randa sa trizza niedda
t’inghiriat sa tua fronte nida,
e i sa cara sottile e colorida,
tenet moddesas de frutta noedda.

Chie ti det cullire o frutta santa
pendente dae s’alvure ’e s’ingannu
in sa tua serena primavera?

Mai su entu sa tua pianta
t’imbestat cun dolore e cun affannu
e tenzas sempr’amabile s’aera.